बैंकक एसियाडका पदकधारी सविता र किशोर सम्मानित
बैंकक एसियाली खेलकुदमा रजत पदक जितेकी सविता राजभण्डारी र कांस्य जितेका किशोर श्रेष्ठलाई शनिबार सम्मानित गरिएको छ ।
काठमाडौँ — बैंकक एसियाली खेलकुदमा रजत पदक जितेकी सविता राजभण्डारी र कांस्य जितेका किशोर श्रेष्ठलाई शनिबार सम्मानित गरिएको छ ।सन् १९९८ को एसियाडमा तेक्वान्दोका खेलाडी उनीहरूले पाएको सफलताको कदर गर्दै नेपाल तेक्वान्दो संघ वाग्मती प्रदेशले सम्मान गरेको हो । श्रीमान श्रीमतीको रूपमा रहेका दुवै अमेरिकामा बस्छन् । हाल उनीहरू नेपाल आएका छन् ।उनीहरूलाई श्रममन्त्री शरतसिंह भण्डारी, वाग्मती प्रदेश सांसद मीनकृष्ण महर्जन र हरिप्रभा खड्गी (श्रेष्ठ), आयोजक प्रदेश संघका अध्यक्ष केशव पुरीलगायतले सम्मान गरेका थिए ।उनीहरू दुवै १९९९ मा नेपालमा भएको आठौं दक्षिण एसियाली महासंघीय खेलकुद (हाल साग) का स्वर्ण विजेता खेलाडी हुन् । एसियाली खेलकुदमा नेपाललाई रजत दिलाउने सविता पहिलो खेलाडी हुन् ।दोस्रो व्यक्तिगत रजत जित्ने खेलाडीको रुपमा करातेकी एरिका गुरुङ रहिन् । उनले असोजमा चीनको हाङचउमा सम्पन्न १९ औं एसियाली खेलकुदमा रजत जितेकी थिइन् । टिमतर्फ भने नेपाललाई इन्डोनेसियामा सम्पन्न १८ औं एसियाली खेलकुदमा प्याराग्लाइडिङको पुरुष टिमले रजत दिलाएको थियो ।सविता र किशोर सन् २००२ मा अमेरिका गएयता पहिलो पटक नेपाल आएका हुन् । 